**VSE OČI UPRTE V PETKOVO EKSHIBICIJO GREGA ŽEMLJE**

V peti izvedbi najmočnejšega teniškega turnirja v Sloveniji se še nikoli ni zgodilo, da v četrtfinalu ne bi bilo slovenskega igralca. Po uvodni zmagi leta 2013 **Grega Žemlje**, je naslednje leto zmaga romala do **Blaža Kavčiča**, zadnji dve leti pa je ponovno Žemlja držal slovensko barko pri vrhu s finalom (2015) in lanskim polfinalom. Letošnja bera je sicer slabša od prejšnjih, a del zaslug gre pripisati stalnici v vrhunskem športu, poškodbam. Kljub odsotnosti Slovencev v boju za odmevne rezultate na turnirju ATP Challenger Zavarovalnica Sava Open Slovenia Open bo slovenski priokus še kako močan v petek zvečer ob 20:30, ko bo Grega Žemlja na teniškem stadionu v Portorožu odigral zadnje dejanje v svoji lepi teniški karieri. Z občutki, kako je biti 43. na setu (2013), kako svež je spomin na prvo zmago na turnirju serije Challenger (Cancun 2008), kako je igrati v finalu turnirja serije 500 ali kako je za slovensko reprezentanco v 13ih letih nastopiti na 64 tekmah. Žemlja bo danes po drugi polfinalni tekmi ob 20:30 gostil **Aljaža Bedeneta** (46. ATP), **Blaža Kavčiča** (84.) in wimbledonsko mladinsko zmagovalko med dvojicami in evropsko mladinsko prvakinjo, **Kajo Juvan.** Prenos imenitnega poslovilnega večera, kot tudi polfinalnega obračuna na turnirju bo na Sport Klubu 1, ki bo poskrbel tudi za številne goste, ki bodo spremljali Žemljino zaključno poglavje.

Ker pa večer ne more biti brez dodatnega žara v urah po poslovilni ekshibiciji, bo na odru fun zone nastopila priljubljena rokenrol skupina Rok'n'Band.

Grega Žemlja o petkovem večeru: [IZJAVA](https://youtu.be/wKb6F2Na9uk)

V polfinale turnirja ATP Challenger Zavarovalnica Sava Slovenia Open se je uvrstil tudi čudežni deček iz Grčije, 18 letni **Stefanos Tsitsipas**, ki v Portorožu ni med nosilci. Atenčan, ki s svojimi uspehi odlično tlakuje pot med najboljšo stoterico, to je njegov cilj do zaključka sezone, je po vrsti premagal Avstralca De Minaura, predlanskega zmagovalca Portoroža Italijana Vannija, v četrtek pa še Hrvata Škugorja. Tsitsipas letos še ni igral v polfinalu turnirja serije challenger, kar priča o njegovem čvrstem vzponu in izjemnem talentu, četudi prihaja iz Grčije, kjer tenis ne kotira visoko.

Stefanos Tsitsipas, intervju - [ČLANEK](http://www.slo-open.com/7551/na-plecih-nosi-ves-grski-tenis-stefanos-tsitsipas/)

Med nosilci je le Ukrajincu Sergiju Stakhovskemu uspelo priti v polfinale in tam se bo soočil z mladim Tsitsipasom. V drugem polfinalu se bosta pomerila Aldin Setkić (192.), ki je po treh urah s 6:7(4), 6:4 in 6:4 premagal Španca Pedra Martineza in Italijan, 21 letni Matteo Berrettini (162.), ki je v tem trenutku na najvišjem mestu lestvice ATP v karieri.

**ATP Challenger Zavarovalnica Sava Slovenia Open, četrtfinale:**

A. Setkić (BIH) – P. Martine (ŠPA) 6:7(4), 6:4, 6:4

M. Berrettini (ITA) – I. Ivaška (BLR) 6:4, 6:4

S. Stakhovsky (UKR/6) – F. Krajinović (SRB) 6:1, 3:6, 6:3

S.Tsitsipas (GRČ) – F. Škugor (HRVA) 7:6(3), 7:6(6)

Program, petek 11. avgusta:

17:30 polfinale 1

A.Setkić (BIH) – M. Berrettini (ITA)

…sledi polfinale 2

S. Stakhovsky (UKR/6) – S. Tsitsipas (GRČ)

…sledi ekshibicija Grega Žemlje

Grega Žemlja in gosti: Aljaž Bedene, Blaž Kavčič in Kaja Juvan

18:00 finale (dvojice)

Podlipnik Castillo (ČIL/1)) / Vasilevski (BLR) – Rosol (ČEŠ) / Škugor (HRV)